**Upių ekologinė ir cheminė būklė**

**1 pav.** Upių kategorijos vandens telkinių ekologinė būklė

*Duomenų šaltinis:* Aplinkos apsaugos agentūra

Lietuvoje išskirti 822 upių kategorijos vandens telkiniai, iš kurių 574 telkiniai yra natūralios upių atkarpos, 244 telkiniai – labai pakeistų upių atkarpos ir 4 kanalai.

Pagal 2010-2013 metais vykdyto valstybinio monitoringo duomenis ir modeliavimo (telkiniams, kuriuose monitoringas nebuvo vykdytas) rezultatus įvertinta upių kategorijos vandens telkinių ekologinė būklė: 75 vandens telkiniuose nustatyta labai gera (9 proc.), 327 – gera (40 proc.), 291 – vidutinė (35 proc.), 87 – bloga (11 proc.) ir 42 – labai bloga ekologinė būklė (5 proc.).

Geriausia upių ekologinė būklė yra mažiausiai žmogaus veiklos paveiktuose rytų-pietryčių ir vakarų Lietuvos rajonuose, t. y. Minijos, Jūros, Šventosios, Žeimenos, Merkio pabaseiniuose. Daugiausia vandens kokybės problemų paviršiniuose vandens telkiniuose nustatyta šiaurės, vidurio ir pietvakarių Lietuvos intensyvaus žemės ūkio rajonuose, t. y. Nevėžio, Šešupės, Mūšos, Lielupės mažųjų intakų pabaseiniuose, taip pat Lietuvos pajūrio upių pabaseinyje.

2010-2013 m. pavojingų medžiagų monitoringas buvo vykdomas 19-oje upių 26-iose monitoringo vietose. Buvo tirtos šios medžiagos ir medžiagų grupės: sunkieji metalai, lakieji organiniai junginiai, policikliniai aromatiniai angliavandeniliai, pesticidai, fenoliai, ftalatai ir alavo organiniai junginiai. 2010-2013 m. laikotarpiu geros cheminės būklės neatitiko Nemunas aukščiau Druskininkų (dėl 2013 m. nustatytos heksachlorobenzeno koncentracijos), Nemunas ties Pagėgiais (dėl 2011 m. nustatytos pentachlorfenolio koncentracijos), Nemunas aukščiau Rusnės (dėl 2011 m. nustatytos pentachlorfenolio ir di(2-etilheksil)ftalato (DEHP) koncentracijos), Skirvytė ties Rusne (dėl 2011 m. nustatytos di(2-etilheksil)ftalato (DEHP), 2012 m. – gyvsidabrio koncentracijos) ir Neris aukščiau Panerių (dėl 2011 m. nustatytos tributilalavo koncentracijos). Kiti tirti vandens telkiniai 2010-2013 m. atitiko geros cheminės būklės reikalavimus.

😐 – aplinkosauginiu požiūriu padėtis nei pagerėjo, nei pablogėjo